钦定古今图书集成/明伦汇编/交谊典/第063卷 > 宋册府元龟 > 《上李侍郎书》王昌龄
## 钦定古今图书集成/明伦汇编/交谊典/第063卷 > 宋册府元龟 > 《上李侍郎书》王昌龄

拜手奉书吏部侍郎李公座右：“夫道有一，昌龄有心，
明公有鉴，三者定矣。而又元气潜行，群动相鼓，乘时
则利，遇难则否，斯亦分于数矣。今或者谲觚旁礡，以
为己任，发心不中，中无不通，虽大愚之人，犹知不可，
况贤智之士乎？兹数者，如昌龄之心，非不知也；明公
之鉴，非不明也。惟明公能以至虚纳，惟昌龄敢以无
妄进，故未便绝意，愿就执事陈之。若明公以为隅曲，
置之度外，则昌龄未识定分，为向时之客，乘时不利，
动则遇否，《至虚》不纳，《无妄》不进，是使天下之士永绝
望于明公矣，岂独小人哉！”初闻明公克举大体，不尚
小节，竭智附贤，贯道选数，亦已确镇外物，翕然有归，
于是穷居独闲，未用之士将遁，幽贞“千里，未审明公
何以待之？”夫夷吾穷困，乐毅羁旅，孔明躬耕，子房养
志，此四贤未遇之时，固不能俛首跼步，与众人争得
失于曹吏之门。就使四贤生于明时，无所服用，则下
士之不若也，亦当与众人四方而来，竦于明公之门，
未审明公何以处之？伏惟明公居堂上之阴，知日月
之次；睹堂下之士，知“四方之贤，若者终不自若也。”伏
惟明公熟察焉。天生贤才，必有圣代用之。用之于天
子，先自铨衡，则明公主司天下，开塞天下之所由也，
可不慎之？嗟乎！持衡取士，专在文墨，固未尽矣。况文
章体势，其多面焉，苟不相容，则大迂阔。一时不合，便
即弃之，伏恐伤钩赜之明，结志士之怨。吁，可畏也！又
有恢恢无明，精诚洞物，大不施小，屈于章句，盖屈寸
而伸尺，小枉而大直，君子行焉。傥斯人也，木讷自守，
默然而退，明公不以为贤，是小人敢正颜色，鼓喉舌，
欲伸大直，于明公能容之否？所为直者如何？明公若
以为群区一举，自有常式，富贵为怀，曾莫下视，则明
公何以异近代，合古人，匪惟高贤雅量，在小子亦知
之矣。明公昔未居此任，岂不曰“伊人也。”弃正任巧，我
为宗臣，必将革之。操持升降，正在今日。伏愿密运心
镜，俾无逃形，振拔非常，以资天轴，乃明公论。则振拔
者亦膺摩赤霄，必将逆进其类，以光王国。自迩及远，
其谁曰不当任乎？一为元龟，自可数千百年不衰其
政矣。敬之无任使小人之“口，波荡振骇，君子闵闵，以
俟贤俊。昌龄久于贫贱，是以多知危苦之事。天下固
有长吟悲歌，无所投足，天工或阙，何惜补之？苟有人
焉，有国焉。昌龄请攘袂先驱，为国士用。棼丝之务，最
急之治，实所甘心。昌龄岂不解置身青山，俯饮白水，
饱于道义，然后谒王公大人，以希大遇哉？”每思力养
不给，则不觉独坐流涕，啜菽负米。惟明公念之，直科
不得不谋其始。夫惟明公深念之，投报徇义，非一言
所能尽也。昌龄常在暇日著《鉴格》五篇，以究知人之
道，将俟后命，以渎清尘。